Predkladacia správa

	Národný bezpečnostný úrad predkladá ako iniciatívny materiál návrh na späťvzatie vládneho návrhu zákona, ktorým sa mení a dopĺňa zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov (tlač 360) (ďalej len „návrh zákona“) z ďalšieho ústavného prerokovávania v Národnej rade Slovenskej republiky podľa § 95 zákona NR SR č. 350/1996 Z. z. o rokovacom poriadku Národnej rady Slovenskej republiky.
	Vláda Slovenskej republiky na svojom zasadnutí dňa 1. augusta 2007 schválila uznesením č. 615 návrh zákona a poverila predsedu vlády Slovenskej republiky predložením návrhu zákona predsedovi Národnej rady Slovenskej republiky. Vláda Slovenskej republiky ďalej poverila podpredsedu vlády a ministra spravodlivosti Slovenskej republiky uviesť vládny návrh zákona v Národnej rade Slovenskej republiky.
Vládny návrh zákona bol doručený na rokovanie Národnej rady Slovenskej republiky dňa 15. augusta 2007. Predseda Národnej rady Slovenskej republiky svojim rozhodnutím zo dňa 20. augusta 2007 navrhol určiť lehotu na prerokovanie návrhu zákona v druhom čítaní do 16. októbra 2007. Návrh zákona bol však z programu 13. schôdze Národnej rady Slovenskej republiky stiahnutý a do dnešného dňa nebol zaradený do programu rokovania Národnej rady Slovenskej republiky.
	Vzhľadom na vyššie uvedené sa navrhuje využiť oprávnenie podľa § 95 zákona NR SR č. 350/1996 Z. z. o rokovacom poriadku Národnej rady Slovenskej republiky, s tým že predmetný návrh zákona bude zapracovaný do návrhu nového zákona o ochrane utajovaných skutočností.

Návrh na späťvzatie vládneho návrhu zákona nebol predložený na pripomienkové konanie v súlade s čl. 10 ods. 6 písm. a) smernice na prípravu a predkladanie materiálov na rokovanie vlády Slovenskej republiky.

Predložený návrh nemá finančný, ekonomický a environmentálny vplyv a ani vplyv na zamestnanosť a podnikateľské prostredie.